### NN 119/2019 (6.12.2019.), Odluka o gradskim porezima Grada Rovinja

Grad Rovinj

2368

Na temelju odredbe članka 20. Zakona o lokalnim porezima (»Narodne novine RH« br. 115/16, 101/17) te odredbe članka 65. Statuta Grada Rovinja – Rovigno (»Službeni glasnik« Grada Rovinja – Rovigno br. 3/18 i 5/18), Gradsko vijeće Grada Rovinja – Rovigno na sjednici održanoj 26. studenoga 2019. godine, donijelo je

ODLUKU

O GRADSKIM POREZIMA

I. OPĆA ODREDBA

Članak 1.

Ovom Odlukom o gradskim porezima (u daljnjem tekstu: Odluka) utvrđuju se vrste gradskih poreza, stopa i visina poreza te ostalo od značaja za način obračuna i plaćanja poreza koji pripadaju Gradu Rovinju – Rovigno (u daljnjem tekstu: Grad).

II. VRSTE POREZA

Članak 2.

(1) Ovom Odlukom uvode se sljedeći gradski porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

(2) Gradski porezi uplaćuju se u gradski proračun.

II.1. Prirez porezu na dohodak

Članak 3.

Prirez porezu na dohodak plaća se po stopi od 6 % na osnovicu.

II.2. Porez na potrošnju

Članak 4.

(1) Porez na potrošnju plaća se po stopi od 3 % na osnovicu.

(2) Obračun i naplatu poreza na potrošnju obavlja Upravni odjel za financije, proračun i naplatu prihoda.

II.3. Porez na kuće za odmor

Članak 5.

Porez na kuće za odmor plaća se godišnje po četvornom metru korisne površine te iznosi 15,00 kuna po četvornom metru korisne površine kuće za odmor.

Članak 6.

(1) Pri promjeni vlasništva kuće za odmor tijekom kalendarske godine novi vlasnik ne plaća porez na kuću za odmor ako je taj porez bio utvrđen prethodnom vlasniku.

(2) Ako je tijekom kalendarske godine stečeno vlasništvo nove kuće za odmor, vlasnik te kuće plaća godišnji porez umanjen za dio godine prije stjecanja vlasništva.

(3) Obračun i naplatu poreza na kuće za odmor obavlja Upravni odjel za financije, proračun i naplatu prihoda.

II.4. Porez na korištenje javnih površina

Članak 7.

Porez na korištenje javnih površina plaća se u visini, na način i pod uvjetima određenim ovom Odlukom kada se koriste javne površine koje se nalaze na području Grada.

Članak 8.

Javnim površinama se u smislu ove Odluke smatraju:

1. javne prometne površine: nerazvrstane ceste, nogostupi, trgovi, dionice razvrstanih cesta kroz grad,seoski, poljski i šumski putovi, javni prolazi (kroz zgrade i između zgrada i drugi otvoreni prostori ispred zgrada), javne stepenice, mostovi, podvožnjaci, nadvožnjaci, pothodnici, parkirališta, pješačke i biciklističke staze, kolodvori, javna parkirališta, stajališta javnog prijevoza, površine i objekti namijenjeni za javne priredbe, otvorene tržnice i slični prostori kao i zračni prostor iznad njih;

2. javne zelene površine: parkovi, park-šume, travnjaci, dječja igrališta, zelene površine uz ceste u naselju, uz stambene objekte i javne objekte kao i zračni prostor iznad njih;

3. javnom površinom smatra se i neizgrađeni dio građevinskog područja u vlasništvu Grada Rovinja – Rovigno kada se ono koristi za namjene predviđene ovom Odlukom.

II.4.1. Uvjeti i način korištenja javnih površina

Članak 9.

Porez na korištenje javne površine plaća se za javne površine kada se one dodijele na privremeno korištenje za postavu pokretnih objekata, i to za:

1. postavu ugostiteljskih terasa s pratećom opremom (stolovi, stolice, klupe, suncobrani, tende, podloga, vitrine, vaze za cvijeće i slično),

2. postavu tipskih kioska ili sličnih objekata (do maksimalno 15 m2 tlocrtne površine),

3. postavu naprava za prodaju roba i/ili usluga (štand, klupa, pult, kolica, stalak i sl.),

4. postavu samostojećih reklamnih panoa (samostojeći panoi do 12 m2 i panoi na građevini do 12 m2), reklamnih tabli i ormarića, putokaza, reklamnih ograda, totema, i slične opreme

5. postavu razne urbane opreme u općoj uporabi (bankomati i sl. automati, javna informativna signalizacija i sl.),

6. postavu privremenih montažnih objekata i opreme (bina, šatora i sl.) za potrebe odvijanja različitih kulturnih, sportskih, glazbenih, turističkih i drugih manifestacija, promocija, snimanja, skupova, prezentacija, sajmova, ulične zabave i glazbe i slično.

II.4.2. Zone i visina poreza za korištenje
 javnih površina

Članak 10.

Visina poreza na korištenje javne površine ovisi u kojoj se od sljedeće 4 zone javna površina nalazi:

I. ZONA, koja obuhvaća: zapadno područje Grada koje u sjevernom dijelu obuhvaća kulturno-povijesnu cjelinu Grada, a koje je odijeljeno linijom koja počinje sjeverno od kružnog toka u ul. G. Paliage, lijevim rubom ulice A. Ferri do križanja s ulicom Pazinska, lijevim rubom ulice Pazinska do križanja s trgom u ul. E. de Amicis, lijevim rubom ulice Uska do križanja s ul. V. Gortana, lijevim rubom ul V. Gortana do križanja s ul. Vodnjanska, lijevim rubom ulice Vodnjanska do križanja s ul. Carera, Trg Campitelli pa ul. Carera do Trga na Lokvi, Trg na Lokvi do autobusnog kolodvora u ul. M. Benussi Cio pa južno lijevim rubom Trga na Lokvi do ul. O. V. Nazora, lijevim rubom ul. O. V. Nazora, lijevim rubom ul. Šetalište vijeća Europe, lijevim rubom ul. Šetalište Lona do ulaska u Park šumu Zlatni Rt, škalinadom prema zoni Monvi-Cuvi pa lijevim rubom Šetališta za Škarabu do uvale Škaraba.

II. ZONA, koja obuhvaća: zapadno područje Grada između granice I. ZONE i linije granice II. ZONE koje obuhvaća dio kulturno-povijesne cjeline Grada, a koje je odijeljeno linijom koja počinje sjeverno od kružnog toka u ul. Vijenac B. Lorenzetto, desnim rubom ul. V. B. Lorenzetto do križanja s ul. J. Dobrile, desnim rubom ul. J. Dobrile do križanja s ul. M. Garbina, desnim rubom ul. A. Zuliania do križanja s ul. Fontera, desnim rubom ul. Fontera do križanja s ul. M Zelco, ulicom M. Zelco do križanja s ul. G. Martinuzzi, desnim rubom ul. G. Martinuzzi do križanja s ul. Ratarskom, desnim rubom ul. Ratarske do križanja s ul. G. Carducci, uz liniju I. ZONE do autobusnog kolodvora pa lijevim rubom ul. M. Benussi Cio do križanja s ul. Funtana, lijevim rubom ul. Funtana do križanja s ul. Omladinska, desnim rubom ul. Omladinska do križanja s ul. O. V. Nazora.

III. ZONA, koja obuhvaća: sve ostale javne površine izvan obuhvata I. i II. ZONE, izuzev javnih površina obuhvaćenih IV. ZONOM.

IV. ZONA, koja obuhvaća: sve javne površine u području naselja Rovinjsko Selo (obuhvat Urbanističkog plana uređenja naselja Rovinjsko Selo) i građevinsko područje izdvojenog dijela naselja Rovinj – Cocaletto.

Članak 11.

(1) Visina poreza na korištenje javnih površina utvrđuje se u kunskim iznosima prema tabličnom prikazu kako slijedi:

|  |  |  |  |  |  |  |
| --- | --- | --- | --- | --- | --- | --- |
| R.BR. | NAMJENA | OBRAČUN | I. ZONA | II. ZONA | III. ZONA | IV. ZONA |
| 1. | Kiosci (maksimalno do 15 m2) | Mjesečno po m2 | 500,00 | 500,00 | 400,00 | 300,00 |
| 2. | Naprava za prodaju unikatnih suvenira | Mjesečno po komadu | 3.500,00 | 3.400,00 | 2.300,00 | 1.200,00 |
| 3. | Naprava za prodaju umjetničkih slika | Mjesečno po komadu | 2.500,00 | 2.400,00 | 1.700,00 | 800,00 |
| 4. | Naprava za izradu portreta | Mjesečno po komadu | 2.500,00 | 2.400,00 | 1.700,00 | 800,00 |
| 5. | Naprava za prodaju reproduciranih slika/fotografija | Mjesečno po komadu | 3.000,00 | 2.900,00 | 1.900,00 | 1.000,00 |
| 6. | Naprava za izradu lažnih tetovaža, oslikavanje lica, izradu imena na žici, figura od balona, silueta i sl. | Mjesečno po komadu | 3.500,00 | 3.400,00 | 3.000,00 | 2.500,00 |
| 7. | Naprava za prodaju kokica, pečenih plodina, palačinki, bombona, balona, suvenira i sl. za vrijeme manifestacija | Dnevno po komadu | 2.000,00 | 1.500,00 | 700,00 | 500,00 |
| 8. | Naprava za prodaju kokica, pečenih plodina, palačinki, bombona, balona i sl. | Mjesečno po komadu | 4.000,00 | 3.700,00 | 3.400,00 | 3.000,00 |
| 9. | Naprava za reklamiranje brodskih izleta | Mjesečno po komadu | 2.500,00 | 2.000,00 | 1.500,00 | 1.500,00 |
| 10. | Naprava za pružanje usluga masaže | Mjesečno po komadu | 1.700,00 | 1.700,00 | 1.700,00 | 1.000,00 |
| 11. | Naprava za prodaju vode | Mjesečno po komadu | 3.000,00 | 3.000,00 | 3.000,00 | 3.000,00 |
| 12. | Naprava za prodaju voća i povrća | Godišnje po komadu | 4.800,00 | 4.800,00 | 4.800,00 | 4.800,00 |
| 13. | Izlaganje bicikla, el. bicikla i el. romobila | Mjesečno po m2 | 400,00 | 350,00 | 300,00 | 300,00 |
| 14. | Reklamni samostojeći panoi | Mjesečno po komadu | 300,00 | 250,00 | 200,00 | 100,00 |
| 15. | Građevinska skela, gradilište i odlaganje materijala | dnevno po m2 | 2,00 | 2,00 | 1,00 | 0,50 |
| 16. | Reklamne svjetleće vitrine | Mjesečno po komadu | 250,00 | 250,00 | 250,00 | 250,00 |
| 17. | Veliki reklamni panoi na građevini | Mjesečno po m2 reklame | 50,00 | 45,00 | 40,00 | 35,00 |
| 18. | Veliki reklamni panoi samostojeći (do 12 m2) | Mjesečno po mv reklame | 50,00 | 45,00 | 40,00 | 35,00 |
| 19. | Ostale jednokratne promocijske aktivnosti | Dnevno po m2 | 200,00 | 200,00 | 100,00 | 100,00 |
| 20. | Snimanje filma | Dnevno | 5.000,00 | 5.000,00 | 3.000,00 | 3.000,00 |
| 21. | Snimanje reklame i tv spota | Dnevno | 10.000,00 | 10.000,00 | 5.000,00 | 5.000,00 |
| 22. | Snimanje/fotografiranje za katalog | Dnevno | 2.000,00 | 2.000,00 | 1.000,00 | 1.000,00 |
| 23. | Ulična zabava (ljudska statua, sviranje) | Mjesečno | 300,00 | 300,00 | 200,00 | 100,00 |
| 24. | Korištenje naprave (štanda) za promidžbene aktivnosti političkih subjekata | po lokaciji | 100,00 | 100,00 | 100,00 | 100,00 |
| 25. | Bankomat (samostojeći ili ugrađen u pročelje zgrade (1 m2)) kojem se pristupa i koristi s javne prometne površine | Mjesečno | 800,00 |  |  |  |
| 26. | Reklamni totem | Mjesečno | 275,00 | 275,00 | 275,00 | 100,00 |
| 27. | Reklamna zastava na javnoj prometnoj površini ili koja se nalazi u prostoru iznad iste | Mjesečno po m2 | 50,00 | 50,00 | 50,00 | 50,00 |
| 28. | Naprava za izlaganje umjetničkih slika i radova, fotografija, razglednica te izvornih rovinjskih i istarskih suvenira na javnoj površini uz pročelje prema posebnom pravilniku | Mjesečno | 500,00 | 500,00 | 400,00 | 250,00 |
| 29. | Naprava za prodaju unikatnih suvenira domaće radinosti (pleteni i heklani proizvodi) | Godišnje po komadu | 2.500,00 | 2.500,00 | 2.000,00 | 1.000,00 |

Članak 12.

Visina i način obračuna poreza na korištenje javnih površina za postavu ugostiteljskih terasa utvrđuje se prema zoni i vremenskom razdoblju korištenja u kunskim iznosima kako slijedi:

|  |  |  |  |  |  |  |
| --- | --- | --- | --- | --- | --- | --- |
| R.BR. | NAMJENA | OBRAČUN | I. ZONA | II. ZONA | III. ZONA | IV. ZONA |
| 1. | Ugostiteljske terase (godišnje korištenje, 1. 1. – 31. 12.) | Mjesečno po m2 | 95,00 | 70,00 | 65,00 | 50,00 |
| 2. | Ugostiteljske terase (sezonsko korištenje, minimalno od 1. 4. – 31. 10.) | Mjesečno po m2 | 200,00 | 150,00 | 140,00 | 110,00 |

II.4.3. Način plaćanja poreza

Članak 13.

(1) Korisniku koji javnu površinu koristi dvanaest (12) mjeseci (godišnje korištenje), porez na korištenje javne površine obračunava se u iznosima prema odredbama ove Odluke, a plaćanje je dužan izvršiti na način da ukupno razrezani porez po rješenju uplati u jednakim tromjesečnim ratama, pri čemu svaka pojedina rata dospijeva 15. dana u posljednjem mjesecu svakog tromjesečja.

(2) Korisniku koji javnu površinu koristi kraće od dvanaest (12) mjeseci, u pravilu u periodu od 1. 4. – 31. 10. (sezonsko korištenje), porez na korištenje javne površine obračunava se u iznosima prema odredbama ove Odluke, a plaćanje je dužan izvršiti na način da ukupno razrezani porez po rješenju uplaćuje u dvije (2) jednake rate, pri čemu prva rata dospijeva 15. lipnja, a druga rata 15. rujna.

(3) Korisniku koji javnu površinu koristi mjesečno (u pravilu pokretni objekti), porez na korištenje javne površine obračunava se u iznosima prema odredbama ove Odluke, a plaćanje je dužan izvršiti na način da ukupno razrezani porez uplaćuje mjesečno sa dospijećem 15. dana u svakom mjesecu korištenja dodijeljene javne površine.

(4) Korisniku koji javnu površinu koristi jednokratno ili nekoliko dana, porez na korištenje javne površine obračunava se u iznosima prema odredbama ove Odluke, a plaćanje je dužan izvršiti na način da ukupno razrezani porez po rješenju plati najkasnije jedan (1) dan prije početka korištenja javne površine.

(5) Za dospjeli, a neplaćeni iznos poreza zaračunava se zakonska zatezna kamata od dana dospijeća svake pojedine obračunate i izvršne obveze po rješenju.

(6) Za dospjele, a neplaćene obveze iz rješenja, nadležno tijelo poduzet će mjere naplate sukladno važećim propisima te će se rješenje koristiti kao ovršna isprava u postupcima naplate.

(7) Obračun poreza na korištenje javnih površina obavlja Upravni odjel za komunalno gospodarstvo i izgradnju, a naplatu poreza na korištenje javnih površina obavlja Upravni odjel za financije, proračun i naplatu prihoda.

III. NADLEŽNOST I PRIMJENA PROPISA

Članak 14.

(1) Visina i način obračuna poreza svakog pojedinog obveznika utvrđuje se rješenjem.

(2) Prije izdavanja Rješenja o razrezu poreza za korištenje javne površine za ugostiteljsku terasu, Korisnik je dužan dostaviti ovjerenu bjanko zadužnicu u visini iznosa koji pokriva ukupan godišnji iznos poreza za korištenje javne površine za ugostiteljsku terasu.

Članak 15.

Porezni obveznik dužan je nadležnom upravnom tijelu Grada dostaviti dokaz o svakoj promjeni koja utječe na utvrđivanje porezne obveze u roku od 15 dana od nastale promjene.

IV. PRIJELAZNE I ZAVRŠNE ODREDBE

Članak 16.

Iznimno od odredaba članaka 4. i 6. ove Odluke, poslove u svezi s utvrđivanjem, evidentiranjem, nadzorom, naplatom i ovrhom radi naplate poreza će do 1. 1. 2021. godine obavljati Istarska županija – Regione Istriana, temeljem posebnog ugovora sa Gradom Rovinjem – Rovigno.

Članak 17.

(1) Danom stupanja na snagu i danom početka primjene ove Odluke prestaje važiti Odluka o gradskim porezima (»Službeni glasnik« Grada Rovinja – Rovigno br. 7/17 i 11/17).

(2) Danom stupanja na snagu i danom početka primjene ove Odluke prestaju važiti odredbe članaka 2., 4., 23., 24., 25., i 26. Odluke o javnim površinama (»Službeni glasnik« Grada Rovinja – Rovigno broj 12/17), a ostale odredbe predmetne odluke koje su postupovne naravi ostaju važiti do odgovarajućih izmjena i dopuna Odluke o komunalnom redu.

(3) Zadužuje se Upravni odjel za komunalno gospodarstvo i izgradnju da predloži odgovarajuće izmjene i dopune Odluke o komunalnom redu kojima će se detaljnije propisati način te uvjeti dodjele i korištenja javnih površina u Gradu, s ciljem da se iste razmotre i usvoje na sjednici Gradskog vijeća u prvom kvartalu 2020. godine.

Članak 18.

Ova Odluka objavit će se u »Narodnim novinama« i »Službenom glasniku« Grada Rovinja – Rovigno, a stupa na snagu i primjenjuje se od 1. siječnja 2020. godine, osim odredaba ove Odluke koje reguliraju prirez porezu na dohodak, koje odredbe stupaju na snagu prvoga dana u mjesecu nakon mjeseca u kojem je izvršena objava ove Odluke u »Narodnim novinama«.

Klasa: 402-01/19-01/53
 Urbroj: 2171-01-02/1-19-4
 Rovinj – Rovigno, 26. studenoga 2019.

Predsjednik
 Gradskog vijeća
 Valerio Drandić, v. r.